**Feljegyzés**

**a személyes gondoskodást nyújtó ellátásokról, azok igénybevételéről, valamint a fizetendő térítési díjakról szóló 29/2015. (VI. 16.) önkormányzati rendelet módosításához**

Székesfehérvár Megyei Jogú Város Polgármestereként rögzítem, miszerint

1. az élet- és vagyonbiztonságot veszélyeztető tömeges megbetegedést okozó SARS-CoV-2 koronavírus világjárvány következményeinek elhárítása, a magyar állampolgárok egészségének és életének megóvása érdekében a Kormány a 2021. február 8-án hatályba lépett, a veszélyhelyzet kihirdetéséről és a veszélyhelyzeti intézkedések hatálybalépéséről szóló 27/2021. (I.29.) Korm. rendelettel Magyarország egész területére veszélyhelyzetet hirdetett ki;
2. a koronavírus-világjárvány elleni védekezésről szóló 2021. évi I. törvény megállapította a veszélyhelyzettel összefüggő sajátos szabályokat;
3. a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdése szerint „Veszélyhelyzetben a települési önkormányzat képviselő-testületének, a fővárosi, megyei közgyűlésnek feladat- és hatáskörét a polgármester, illetve a főpolgármester, a megyei közgyűlés elnöke gyakorolja. Ennek keretében nem foglalhat állást önkormányzati intézmény átszervezéséről, megszüntetéséről, ellátási, szolgáltatási körzeteiről, ha a szolgáltatás a települést is érinti.”;
4. Székesfehérvár Megyei Jogú Város Önkormányzata a szociális igazgatásról és szociális ellátásokról szóló 1993. évi III. törvény (továbbiakban: Szt.) 86. §-ban, valamint a gyermekek védelméről és a gyámügyi igazgatásról szóló 1997. évi XXXI. törvény (továbbiakban: Gyvt.) 94. §-ban foglalt feladatellátási kötelezettségeit elsősorban a fenntartásában lévő szociális és gyermekvédelmi intézményrendszerén keresztül biztosítja,
5. az intézményekben alkalmazandó, ellátásonként meghatározott intézményi térítési díjakat, kedvezményeket, valamint a tárgyévre tervezett adatok alapján számított szolgáltatási önköltségek összegeit a személyes gondoskodást nyújtó ellátásokról, azok igénybevételéről, valamint a fizetendő térítési díjakról szóló 29/2015. (VI. 16.) önkormányzati rendelet (továbbiakban: Rendelet) rögzíti,
6. az Szt. 115. § (1) bekezdése és a Gyvt. 147. § (3) bekezdése alapján az Önkormányzatnak, mint fenntartónak tárgyév április 1-jéig – a tárgyévi intézményi költségvetés alapján – meg kell állapítania az általa biztosított gyermekjóléti és szociális szolgáltatások intézményi térítési díjait és az ahhoz tartozó szolgáltatási önköltségek összegeit,
7. a koronavírus-világjárvány nemzetgazdaságot érintő hatásának enyhítése érdekében szükséges gazdasági intézkedésről szóló 603/2020. (XII. 18.) Korm.rendeletre tekintettel a gyermekvédelmi és szociális alap- és szakellátási szolgáltatásokért megállapított intézményi térítési díjak összegeit az Önkormányzat 2020. november 1-jétől
2021. december 31. napjáig nem emelheti meg, illetve új térítési díjat nem állapíthat meg,
8. a Rendelet módosításában szereplő szolgáltatási önköltségek összegei az Önkormányzat által fenntartott intézmények 2021. évi költségvetési adatainak figyelembevételével kerültek kiszámításra,
9. a Rendelet módosításában az időközben bekövetkezett vonatkozó jogszabályi hivatkozások és intézményátszervezés miatti pontosítások is átvezetésre kerültek.

A jogalkotásról szóló 2010. évi CXXX. törvény 17. §-a szerint a jogszabály előkészítőjének előzetes hatásvizsgálattal kell felmérnie a szabályozás várható következményeit, a 18. §-a szerint pedig a jogszabály előkészítője a jogszabály tervezetéhez indokolást csatol, amelyben bemutatja azokat a társadalmi, gazdasági, szakmai okokat és célokat, amelyek a javasolt szabályozást szükségessé teszik, továbbá ismerteti a jogi szabályozás várható hatásait és az indokolás közzétételére vonatkozó álláspontját.

**Előzetes hatásvizsgálat**

**I. Várható társadalmi hatások**

A Rendelet módosítását követően az előző évekhez képest változatlan összegű intézményi térítési díjak kedvezőek az ellátást igénybe vevők részére.

**II. Várható gazdasági, költségvetési hatások**

A Rendelet módosításának gazdasági hatása, hogy az előző évekhez képest változatlan összegű intézményi térítési díjak az intézmények részére változatlan összegű bevételt jelentenek, ugyanakkor az ellátásokra fordított kiadások növekednek, így az Önkormányzat által biztosítandó támogatási összeg évről évre nő.

**III. Várható környezeti és egészségi következmények**

A Rendelet módosításának nincs várható környezeti és egészségi következménye.

**IV. Adminisztratív terheket befolyásoló hatások**

A Rendelet módosítása több adminisztratív terhet nem ró az Önkormányzatra.

**V. A rendelet megalkotásának szükségessége, a jogalkotás elmaradásának várható következménye**

Az Szt. 115. § (1) bekezdése és a Gyvt. 147. § (3) bekezdése alapján tárgyév április
1-jéig az Önkormányzatnak, mint fenntartónak meg kell állapítania az általa biztosított gyermekjóléti és szociális szolgáltatások önköltségeinek az összegeit, mely kötelezettség teljesítése szükségessé tette a Rendelet módosítását.

**VI. A rendelet alkalmazásához szükséges személyi, szervezeti, tárgyi és pénzügyi feltételek**

A Rendelet módosítása miatt a Rendelet alkalmazásához több személyi, szervezeti és tárgyi forrás nem szükséges, az intézmények részére az Önkormányzat biztosítja a szükséges pénzügyi forrást.

**Általános indokolás**

A Rendelet-módosítás azért vált szükségessé, mert az Szt. 115. § (1) bekezdése, valamint a Gyvt. 147. § (3) bekezdése alapján a fenntartónak tárgyév április 1-jéig meg kell határoznia az intézményi térítési díjat és a szolgáltatási önköltséget, továbbá jogszabályi változásra tekintettel az „étkeztetés” fogalmát „szociális konyha és népkonyha” fogalomra, a „gyermekétkeztetés” fogalmát pedig „intézményi és szünidei gyermekétkeztetés” kifejezésre kell módosítani, mely módosításokat az alaprendelet több pontján is át kell vezetni.

**Részletes indokolás**

Az 1. §-hoz

Jogszabály változására tekintettel pontosításra került az étkeztetés fogalma a szociális konyha és népkonyha megnevezéssel.

A 2. §-hoz

Kiegészítésre került a gyermekétkeztetés a szünidei gyermekétkeztetéssel, valamint az ehhez tartozó ellátási formákban pontosításra kerültek a köznevelési intézmények típusai.

A 3. §-hoz

A szolgáltatási önköltség számításának alapjául szolgáló fogalmak kerültek pontosításra.

A 4. §-hoz

A köznevelési intézmények típusainak és a jogszabályi hivatkozások pontosítása a Rendelet több szakaszának módosítását is szükségessé tette.

Az 5. §-hoz

A módosítást jogszabályszerkesztési előírás, valamint intézményi átszervezés miatt a személyes gondoskodást nyújtó gyermekjóléti alapszolgáltatást biztosító intézmények felsorolásában történt változás tette szükségessé.

A 6. § (1) bekezdéséhez

A Rendelet 1. mellékletének módosítását a szociális étkeztetés megnevezésének jogszabályi változása tette szükségessé.

A 6. § (2) bekezdéséhez

A Rendelet 2. mellékletének módosítását a köznevelési intézmények típusainak pontosítása tette szükségessé.

A 6. § (3) bekezdéséhez

A Rendelet 3. mellékletének módosítását a tárgyévre tervezett adatok alapján számított szolgáltatási önköltség egy ellátottra jutó összegének meghatározása tette szükségessé.

A 6. § (4) bekezdéséhez

A Rendelet 4. mellékletének módosítását a tárgyévre tervezett adatok alapján számított szolgáltatási önköltség és a központi állami támogatás különbözetének meghatározása tette szükségessé.

A 7. § -hoz

Hatályba léptető rendelkezést tartalmaz.

A fentiek alapján kerül sor a Rendelet módosítására.

 **dr. Cser-Palkovics András**

 polgármester